Rijeka, 20. veljače 2020.g.

**OBJAVA ZA MEDIJE**

**PREDSTAVLJEN NOVI BROJ MAGAZINA BRICKZINE**

*Središnja tema novog broja su kontejneri, ali cijeli je magazin posvećen Rijeci 2020 Europskoj prijestolnici kulture*

**U zgradi ex Ivexa na Delti predstavljen je četvrti Brickzine**, magazin o stvaranju kulture za djecu koji je **nastao unutar programskog pravca Dječja kuća Rijeke 2020 – Europske prijestolnice kulture.**

Svaki broj magazina Brickzine ima neku svoju temu, pa je tako **središnja tema četvrtog broja kontejner** putem kojeg se djeci nastojalo približiti industrijski i lučki identitet Rijeke. Kontejneri osim što su uporabni predmet stvaraju i vizuru našeg grada i važni su za razumijevanje industrijskog naslijeđa Rijeke.

**Brickzine je usmjeren prema stvaranju čitateljskih sadržaja za djecu i roditelje**, a osim tiskanog magazina, **projekt Brickzinea obuhvaća još i on line portal brickzine.hr, društveno mrežne kanale, audio Brickzine** kao i neke posebne projekte poput **mape Vodič Dječje kuće kroz Rijeku** **koja je također danas predstavljena**, a moći će se koristiti tijekom cijele godine kako bi se posjetila i otkrila brojna zanimljiva mjesta u Rijeci.

„Ovaj broj Brickzinea je i svojevrstan vodič kroz 2020. godinu jer sadrži najave kulturno-umjetničkih programa koji će se tijekom godine odvijati u sklopu programskog pravca Dječja kuća, ali sadrži i najave određenih programa za odrasle. Također, mapa Vodič kroz Dječju kuću prva je riječka mapa namijenjena djeci i njihovim roditeljima koja nudi prijedloge koja mjesta u Rijeci posjetiti, što bi djeci moglo biti zanimljivo, tako da se isto može koristiti tijekom cijele godine, ali i nakon toga“, rekla je voditeljica programskog pravca Dječje kuća **Jelena Milić**.

**Mapa Vodič Dječje kuće kroz Rijeku** **donosi više od 80 lokacija** s kratkim informativnim opisima, a **podijeljena je u nekoliko tematskih cjelina** – Fantastično & geeky; Umjetnička Rijeka; Kreativno igranje; Parkovi & šetnice; Dobra hrane & slastičarnice; Oko Rijeke; Prijevoz & informacije i Zdravstvene ustanove.

Milić je dodala kako smatra iznimno važnim što **na projektu Brickzinea surađuje više ustanova**. „Gradska knjižnica Rijeka, Gradsko kazalište lutaka, Art kino, Muzej moderne i suvremene umjetnosti i Vijeće mladih Benčić glavni su nam partneri pri stvaranju programa unutar programskog pravca Dječja kuće, a suradnja će se nastaviti i kada fizička Dječja kuća u art kvartu Benčić bude dovršena i postane novo mjesto za razvoj dječje mašte i kreativnosti“, istaknula je Milić.

**Svaki broj Brickzinea originalno je ilustriran**, a prema riječima glavnog urednika magazina, **Kristiana Benića**, na četvrtom izdanju magazina **radilo je čak 15 ilustratora**. „Ilustratori s kojima surađujemo su raznih profila, neki od njih su već profilirani u svijetu ilustracija za djecu, dok se drugi s time još nisu susretali, ali mi nastojimo svima koji su zainteresirani dati priliku. Ovoga puta **autor ilustracije naslovnice je Manuel Šumberac**, mlad, ali već afirmiran ilustrator koji je osvojio i brojne strukovne nagrade, poput primjerice nagrade Grigor Vitez za slikovnicu 'Jura i kuckalo protiv dosade'. Bio je izuzetno posvećen svojoj ulozi u stvaranju četvrtog broja Brickzinea i vjerujem kako je obavio zaista sjajan posao“, istaknuo je **Benić**.

**U zgradi ex Ivexa održana je i prezentacija magazina za učenike Osnovne škole Pećine** koje je kroz zgradu proveo poznati hrvatski arhitekt i kurator programa Slatko i slano projekta Europske prijestolnice kulture, **Idis Turato**. **Zgrada Ivexa odabrana je za promociju iz razloga što je odličan primjer kako se zgrada industrijske baštine može prenamijeniti**. Tako su učenici mogli saznati kako se u zgradi u kojoj se nekada proizvodilo vino, danas proizvodi kultura, pa ih je tako među ostalim proveo i kroz radni prostor RIJEKE 2020. S učenicima je razgovarao o Rijeci kao lučkom gradu nekada i sada te o ulozi kontejnera u kontekstu luke.

Četvrto izdanje Brickzinea koje izdaje Gradska knjižnica Rijeka tiskano je u najvećoj nakladi do sada, **5000 primjeraka**.

Magazin je dostupan u svim ograncima i odjelima Gradske knjižnice Rijeka, Gradskom kazalištu lutaka, Muzeju moderne i suvremene umjetnosti, Art kinu i u RiHubu. Također je dostupan i u svim narodnim čitaonicama na području Primorsko-goranske županije, županijskom bibliobusu Gradske knjižnice Rijeka, a svima koji ga žele imati moguće ga je poslati poštom i diljem Hrvatske pa i u inozemstvo.

Unaprijed zahvaljujem na objavi.

Lena Stojiljković

Odnosi s medijima, Rijeka 2020

[lena.stojiljkovic@rijeka2020.eu](mailto:lena.stojiljkovic@rijeka2020.eu)

Mob: +385 91 612 63 42